גזזת, באנגלית Tinea Capitis, היא מחלת עור פטרייתית הנגרמת על ידי דרמטופיטים, ופוגעת בקרקפת. המחלה מופיעה בעיקר בילדים, ותמונתה הקלינית כוללת דרגות חומרה שונות ונעה בין מחלה קלה עם שערות שבורות, קילוף וקשקשים, למחלה קשה המתבטאת בדלקת, נודולות, מוגלה וכאבים אשר יכולים להשאיר קרחת.
אינני יודעת מה אופי הנגעים וחומרת המחלה אצל בנך, ולא מה הטיפול התרופתי שקיבל. הצפי לגבי השיפור וההבראה תלוי בתמונה הקלינית ובתרופה נוגדת הפטריות הספציפית. באופן כללי, תרופות כאלה ניתנות לפרקי זמן של שבועות עד חודשים, וכבר אחרי מספר שבועות ניכר שיפור. הטיפול התרופתי הניתן דרך הפה יעיל, ולמעט מקרים חריגים או מקרים כרוניים שלא טופלו, יש צמיחה חוזרת של השיער. אם לא ניכר שיפור לאחר מספר שבועות, הייתי ממליצה לשוב לרופא המטפל.